text: Un sistema d'interacció entre el cervell humà i l'ordinador, guanyador del 16è Premi UPC per a treballs de recerca de batxillerat — Sala de Premsa - Universitat Politècnica de Catalunya (UPC)
  Esteu aquí: Inici > Més notícies > Un sistema d'interacció entre el cervell humà i l'ordinador, guanyador del 16è Premi UPC per a treballs de recerca de batxillerat
  En la categoria de CFGS s'ha premiat el disseny i fabricació d'un gat hidràulic amb moviment mecànic
  Un sistema d'interacció entre el cervell humà i l'ordinador, guanyador del 16è Premi UPC per a treballs de recerca de batxillerat
  Una aplicació real d'una interfície cervell-ordinador orientada a persones amb discapacitat o mobilitat reduïda i un projecte per dissenyar un gat hidràulic amb moviment mecànic han estat els treballs guardonats al 16è Premi UPC Arquitectura, Enginyeria, Ciència i Tecnologia. Adreçat a treballs de recerca de batxillerat i projectes de cicles formatius de grau superior (CFGS), enguany han participat en el premi 113 treballs i 134 alumnes d'arreu de Catalunya.
  La Universitat Politècnica de Catalunya (UPC) ha premiat amb el 16è Premi UPC Arquitectura, Enginyeria, Ciències i Tecnologia el treball de batxillerat MovMind: una aplicació real d'una interfície cervell-ordinador, de Joaquim de la Cruz, alumne de l'Institut de Deltebre, Tarragona, i tutoritzat pel professor del mateix centre Óscar Castell. L'objectiu d'aquest treball és demostrar si és possible controlar dispositius electrònics amb el pensament. Per abordar aquesta qüestió, l'estudiant ha realitzat un treball teòric de documentació sobre les interfícies BCI (brain-computer interfaces) i ha desenvolupat l'aplicació MovMind amb programari lliure. L'alumne ha utilitzat aquesta aplicació per controlar un braç robòtic i un smartphone sense necessitar el contacte físic directe o l'acció motora d'una persona. En aquest sentit, el projecte neix com una proposta per ajudar les persones amb malalties com l'esclerosi múltiple o l'ELA, o bé amb mobilitat reduïda. L'ús de l'aplicació en un smartphone s'adreça a persones amb discapacitat o bé en situació de dependència que necessitin fer trucades d'emergència.
  Enguany, s'ha incorporat al 16è Premi UPC la categoria Ciencia en Acción, en la qual el treball seleccionat formarà part de la competició internacional que té aquest mateix nom, que se celebrarà a La Corunya el proper mes d'octubre. El treball seleccionat ha estat Domòtica per a persones discapacitades, d'Ana Andrino, Andrea García i Alba López, de l'Escola Sant Gervasi de Mollet del Vallès, tutoritzat pel professor Xavi Valldeoriola. En aquest cas, el projecte aborda el disseny d'una aplicació per a dispositius mòbils controlada tàctilment adreçada a persones amb discapacitat, així com el disseny i construcció de la maqueta d'un habitatge amb aplicacions domòtiques.
  Augmenta el nombre de centres participants d'arreu de Catalunya
  Han participat en la setzena edició del concurs 113 treballs de 134 alumnes, tant de batxillerat com de cicles formatius de grau superior, procedents d'un total de 103 centres educatius d'arreu de Catalunya, fet que suposa un increment del nombre de centres participants. Els treballs han estat avaluats per professors i professores de la UPC, experts en els diferents àmbits de coneixement dels treballs presentats.
  El jurat que ha decidit els treballs guanyadors ha estat presidit per Maribel Rosselló, vicerectora d'Ordenació Acadèmica de la UPC, i ha estat format per representants de les diferents entitats que col•laboren en l'organització: Imma Vidal, en representació de la Càtedra UPC Endesa Red -Victoriano Muñoz Oms; Ramón Martí, en representació d'UPCnet; Jordi Segalàs, en representació de l'Institut de Recerca i Tecnologia de la Sostenibilitat de la UPC; Enric Carrera, en representació de la Càtedra UNESCO de Sostenibilitat de la UPC; Dolors Grau, en representació de l'Exploratori de Recursos de la Natura, i Rosa Maria Ros, en representació de Ciencia en Acción. També han format part del jurat Pau Baya, en representació del professorat de batxillerat; Míriam Milan, en representació del professorat de CFGS, i Eduard Llorens, estudiant d'arquitectura de la UPC i guanyador de l'edició anterior del Premi. Aquest guardó també ha comptat amb la col•laboració de l'Obra Social "la Caixa".
  Els guanyadors de les dues categories rebran una tauleta i una beca de gratuïtat de tots els crèdits matriculats per primera vegada durant l'any acadèmic 2015-2016 en estudis oficials a centres propis de la UPC. El tutors dels treballs seran obsequiats amb un llibre electrònic i amb la inscripció gratuïta a un curs EXPLORA de l'Exploratori de Recursos de la Natura. Els centres d'ensenyament secundari són premiats amb la participació d'una de les seves classes a la propera edició de la Fira del Coneixement de Berga. L'estudiant finalista rebrà una tauleta i el seu tutor, un lot de productes d'UPC Shop i un diploma acreditatiu. Els estudiants del treball seleccionat per participar en el concurs internacional Ciencia en Acción rebran una bossa de viatge per ajudar a cobrir les despeses per assistir-hi. El lliurament dels premis se celebrarà el proper 23 de setembre, coincidint amb l'acte d'inauguració del curs acadèmic 2015-2016.